khistorydata/jeongjo-sjw-relations huggingface dataset:
정조 6년
壬寅四月十九日卯時。上御誠正閣。晝講入侍時。知事徐有慶。特進官鄭民始。參贊官趙鼎鎭。侍讀官洪文泳。檢討官李顯模。假注書李敬行。記注官金健修金鳳顯。宗臣凝善君爔。武臣李命運。以次進伏訖。上讀前受音訖。文泳讀奏孟子第二卷下篇。自孟子去齊。止則必反予訖。上讀新受音訖。文泳曰。此章尹士以不明干澤濡滯。譏孟子之出處。烏能眞知孟子之志乎。孟子之所欲。在於得君行道濟世安民。故千里而見王。知齊王之終不可與有爲。而後三宿而始出晝。猶望其王庶幾改之者。正與孔子去魯遲遲吾行之訓。前後一揆。而王終不追行。至發其天未欲平治天下之歎。若使時君世主。果能進用。則堯舜之治。可期月而化矣。齊桓用管仲而卒成伯業。符堅得王猛而能修國政。委任之治。猶有一時之成效。則人君以得賢共國爲心。在上者一如堯舜之任賢。在下者若無尹士之譏賢。則賢者彙征。治國安民之政。可運於掌矣。此等處。伏願深加省察焉。上曰。其言好矣。顯模曰。尹士三段之語。以專尙功利之私意。昧聖賢仁厚惻怛之公心。而有此譏斥。眞所謂君子之所爲。衆人固不識也。固無可言。而以孟子答高子之語觀之。其憂時濟世之公心。一出於天理之正。千載之下。有足以感動者矣。大凡公私。自是對待之語。自天子以至於庶人。日用云爲之間。非公則私。非私則公矣。方今聖學高明。至於極處。固不待諸臣膚淺之言。而公字上。益加省念。是臣區區之望也。上曰。好矣。上曰。經筵特進官。亦陳文義。有慶曰。此一章。孟子於齊。方其來也。只望齊王之能行其道。及其去也。又望齊王之或改其過。千載之下。亦足以像想聖賢濟世行道之心。而苟使齊王虛心任用。則七年五年之期。不啻如指掌。而惜乎其心志之樂。已痼於土地甲兵聲色貨利。其於道德仁義之說。以爲迂遠難行。而竟不能誠心任用。有志之士。掩卷太息。容有極哉。今殿下聖學高明。凡於爲學爲治之頭顱關戾。無不洞澈。今於進講此書之時。若親聞孟子之言。一言一事。必須體察而實踐之。則是孟子不遇於齊王。而獲遇於殿下也。殿下之庭。雖無孟子。便有孟子也。三代之治。指日可俟。伏願此等處。體念焉。上曰。好矣。民始曰。儒臣盡達。臣則別無所達者矣。上曰。參贊官亦陳之。鼎鎭曰。上下番儒臣及經筵官。已盡仰達。臣別無所達者矣。上曰。齊梁之君。惟齊宣最可與有爲。而孟子終不遇。則其去齊也。惓惓不忍捨。以其無行道之處而然矣。文泳曰。誠如聖敎矣。孟子游於齊梁。而梁王無足可爲。惟齊地有千里之大。王亦有庶幾之望。天姿朴實。足以爲善。故千里見王而不遇。則其去也。猶有不忍去之意。一宿再宿。至於三宿而出晝。可見其捨齊。而更無他行道之國矣。上曰。尹士聞孟子之答。而卽發悔過之言。則不可以三段說。專責尹士矣。文泳曰。尹士以三段語。譏嘲孟子。雖出於君子所爲。衆人固不識之心。而及聞孟子之言。卽曰士誠小人者。與文過飾非之人。煞有間矣。上曰。其言亦不足怪也。以孟子之亞聖。齊王旣不知而不能用。則彼尹士烏得以知之乎。有慶曰。孟子。以行道濟時之心。有此遲遲三宿之行。而尹士旣不識其愛君澤民之本意。責之以不明干澤濡滯。其言實出於貶論也。進講訖。文泳顯模曰。臣等伏見昨下傳敎。有秋曹罪人權䎸。待用刑移送金吾之命。又於大臣箚批。繼而有還付捕廳之敎。治逆自有常法。而此等逆豎。不卽如法拿囚。有若尋常罪囚之拘繫某獄者然。揆以獄體。萬萬疎忽。且捕廳。直一治盜之所。則軍兵之圍守。貢人之供饋。藉或有弊拘於細節。不使王府拿致。而姑付之捕廳。論以國法。亦涉苟艱。卽令王府。具格拿囚。設鞫得情。斷不可已也。上曰。已諭於備忘。而近來金吾甚疎漏。反不如捕廳矣。有慶曰。如䎸之逆豎。付之捕廳者。揆以國體。法理決不當如是矣。上曰。已有量處矣。文泳曰。禁府之於捕廳。事體自別。干係大逆之類。豈可不付之王府乎。上曰。姑欲除弊。而亦有前例矣。民始曰。卽聞䎸之子。自處云。事甚怪異矣。上曰。其子已放之乎。民始曰。已放送云矣。鼎鎭曰。昨下備忘中忠定公以忠武公書下。當改書出乎。上曰。如已頒布。則武字以定字改書出。可也。命退。諸臣以次退出。
정조 6년
壬寅四月十九日巳時。上御誠正閣。左副承旨入侍時。左副承旨金宇鎭。記事官李祖承。兼春秋金健修金鳳顯。以次進伏訖。上曰。寶鑑纂修。今已訖工。行將刊印。進呈日字。以何間推擇乎。宇鎭曰。進呈日字。姑未完定。而似在來月初旬前矣。上曰。然則以限旬前擇日好矣。仍命退。承史以次退出。
정조 6년
行都承旨嚴璹藥院進。左承旨徐有防坐直。右承旨李亨元坐。左副承旨金宇鎭式暇。右副承旨趙鼎鎭坐。同副承旨林錫喆坐直。注書趙興鎭病李祖承仕直。假注書李敬行藥院直。事變假注書李顯道仕。
정조 6년
傳于李亨元曰。禮房承旨入侍。
정조 6년
傳于徐有防曰。未差臺諫。前望入之。
정조 6년
臺諫前望單子入之。持平李亮載韓用龜。掌令宋銓。獻納柳孟養落點。
정조 6년
傳于徐有防曰。聞有未署經守令。諫院新除授諸臺。待下批竝卽牌招。使之署經。仍令明日辭朝。
정조 6년
傳于徐有防曰。未下直守令。皆令當日辭朝。
정조 6년
傳于徐有防曰。下直守令入侍。
정조 6년
傳于徐有防曰。宣川府使申大儁下直。長弓一張。長箭一部。片箭一部。筒兒一箇賜給。
정조 6년
徐有防啓曰。明日抄啓文臣試講時。何承旨進去乎。敢稟。傳曰。左承旨進去。
정조 6년
以奎章閣抄啓文臣進不進單子。備忘記。傳于林錫喆曰。課講在明。抄啓文臣李益運李宗燮。竝給牒叙用。昨日大臣所啓。不過官師相規。雖已許施。處分宜無異同。昨日削職三司。竝給牒敍用。
정조 6년
兵曹口傳政事。以李宗燮李益運爲副司果。
정조 6년
傳于林錫喆曰。大司諫前望單子入之。
정조 6년
臺諫前望單子入之。正言姜彝正鄭福煥。大司諫柳焵落點。
정조 6년
傳于徐有防曰。承旨批下。牌招察任。
정조 6년
副摠管前望單子入之。姜世晃落點。
정조 6년
以備忘記。傳于林錫喆曰。予不可處分一林蓍喆乎。向於閟宮肅敬之地。多率悍隷。無難攔入。擧措不但駭悖。又於齋殿更衣之時。厥隷成群。從墻後窺見。論以國法。寧有是也。不飭之官員。烏可無罰。罷削薄勘。實有罪重罰輕之歎。而未久收敍。意在不足深責故也。及今事久之後。追提處分之事。强作引義之端者。已極無嚴。而此猶不足。乃敢托以辭疏。揷入句語。侵斥喉院。極口奊詬。有若遭駁而對詈者然。倘使此習滋長。臣下有罪。自上。其可却顧來後之引義。不施當施之罰乎。卽此一擧。大關君綱臣分。林蓍喆爲先削職。下義禁府拿推。
정조 6년
傳于徐有防曰。今日開坐。捧口招以聞。
정조 6년
李亨元。以都摠府言啓曰。副摠管洪良浩。以同知義禁府事。本府坐起。晝仕出去之意。敢啓。傳曰。知道。
정조 6년
又以兵曹言啓曰。專經武臣應講者。率皆不能成樣。蓋因飭弛之致。不通人員。今番不可無別樣申飭。待就理勘律。竝令入直各其直所。能誦後。自兵曹草記事。命下矣。今已勘放。故訓鍊院副正安橚。主簿金峻岳趙宅鎭。自今日入直本院。都摠府都事申大坤。入直本府。備邊司郞廳趙雲履閔琇鄭㵙洪龍健。入直本司。待能誦草記之意。敢啓。傳曰。知道。
정조 6년
林錫喆。以義禁府言啓曰。具埱。杖六十收贖。奪告身一等事。草記批旨內。如有功議。各減一等事。命下矣。具埱十代祖壽永靖國功臣云。功減一等。笞五十收贖放送之意。敢啓。傳曰。知道。
정조 6년
又以刑曹言啓曰。因禁營校吏等散配草記。特爲分揀。竝卽放送。所謂閔哥。是實爲首。徒年之律太輕。邊遠移配。待用刑。令該道監司捉來。親執嚴刑事。命下矣。依傳敎。禁衛營敎鍊官韓弘賢等八人。書吏康德裕等九人。庫直金壽煥等四名。竝卽放送。黃海道松禾縣徒二年定配罪人閔光祿。邊遠移配於平安道朔州府。卽令押送。待用刑時。令該道臣捉來。親執嚴刑後。卽爲狀聞事。發關分付之意。敢啓。傳曰。知道。
정조 6년
右承旨李亨元。右副承旨趙鼎鎭等疏曰。伏以。臣等卽伏見大司諫林蓍喆到院疏本。則以臣等之不捧避辭。過費聲氣。有若臣等故爲退却者然。至以疲劣不見重。去就無可論爲言。臣等於是誠不勝其瞿然慙恧之至。諫長引義。臣等亦不以爲不可。而非但本事已屬旣往。不必張皇。去春大司憲李在協避辭肯綮。專以同罪獨敍爲重。不但爲本事而已。至若諫長引避。與此稍異。則或捧或否。煞有區別。故臣等果以此往復。而只出大槪矣。今其疏語。全不相諒。謂之以獨爲牢拒。斥之以莫曉其故。末又爭之以去就。其所謂緣臣疲劣。不能見重者。反爲臣等準備語也。臣等俱以昨日坐直。同爲往復於避辭退却之際。則詆斥之來。其何可晏然供職。不思所以自引之道乎。玆敢聯陳短章。仰瀆宸嚴。伏乞聖明。俯垂諒察。亟遞臣等所帶職名。以安微分。千萬幸甚云云。省疏具悉。奰詖之說。難以常理責之。爾等勿辭。卽速察職。
정조 6년
副修撰權以綱疏曰。伏以。臣忝叨侍從。殆將數十年于玆矣。於臺職則無一事陳列之論。於館銜則無一言啓沃之效。而前後除拜。只以竭蹶承膺。爲一分報答之計矣。乃於昨年冬。待罪憲職。適値太廟動駕之時。章皇出肅。仍參侍臣之班。而以下隷之不能檢飭。至被譴削之典。惶懍震越。無地自容。不料聖明。曲加區別。特敍有命。除旨旋降。分義所在。固當趨承之不暇。而伊時長僚。尙未收敍。故臣之區區微諒。竊以爲獨自揚揚於搢紳之列。實有愧於廉防。亦難安於私義。不得不自冬末而至春初。一味違召。十牌有餘。逋慢之罪。固難自恕。而悚蹙之忱。益無所措。第臣之所自引者。非緣他故。而銓衡之地。遽有停枳之擧。其不相諒。胡至此也。聖恩天大。簪履復收。薇垣玉署。除旨聯翩。曲庇之聖意。不遺之特恩。殆若獨偏於臣身。臣之攢祝感頌。猶屬歇後語也。恩山德海。欲報罔極。豈敢不顚倒趨膺。粗伸叩謝之忱。而從今以往。三司一步。便同鐵限。鎭日違傲。諒非獲已。卽又伏聞三司諸臣。以不言之罪。至有削職之命。而臣則以未行公之故。獨漏現告之中。苟論不職。其失惟均。自顧惶恧。尤不知置身之所也。玆敢略陳短章。仰瀆崇嚴。伏乞聖慈。俯諒窮蹙之情。亟賜鐫削之恩。以安私分。以謝物議焉。臣不敢以見職自居。而臣於罪人權䎸移囚捕廳之命。竊有所憂慨者。略此附陳之。䎸本逆種。以妖抗爲從叔。以逆邵爲從弟。又以極爲同堂之親。而渠又於禁酒之時。冒法潛釀。至被刑配。是以一世之人。目之以凶悖狂妄。擧皆棄絶。今乃敢懷不道之心。欲售罔測之計。獄情嚴祕。雖不得其詳。而一番盤詰。覈得情狀。論以獄體。在所當然。又況名以鞫囚。而移送捕廳。誠有壞於事面。臣謂亟令王府。具格拿囚。嚴覈得情。以待用刑。快施肆市之典。斷不可已也云云。省疏具悉。權䎸特一待時之死囚。正法前囚繫。何處不可。若令移送王府。自多掣礙之事。爾其勿辭。從速察職。
정조 6년
禁府啓目。粘向前權儐議處云云。以此照律。何如。判付啓。依允。
정조 6년
又啓目。粘向前邊得讓議處云云。以此照律。何如。判付啓。依允。
정조 6년
又啓目。粘向前曺允彬議處云云。以此照律。何如。判付啓。依允。
정조 6년
又照目。渭原前郡守李吉培。矣罪人逃失。前後飭敎申嚴。而身爲配所官。全不檢察。致有此纔刷旋失之擧。揆以法意。極爲痛駭。以此照律罪。杖六十收贖。奪告身一等。私罪。奉敎功減一等爲良如敎。
정조 6년
壬寅四月二十日卯時。上御誠正閣。禮房承旨。二直提學入侍時。二直提學鄭志儉。左承旨徐有防。記事官李祖承。兼春秋金鳳顯。別兼春秋鄭東俊。以次進伏訖。上曰。二直提學。多日閑休矣。觀其容貌。病色差勝。其果有便養之效耶。志儉曰。屢日調將。莫非聖恩矣。上曰。畿伯延諡。當在何日云乎。有防曰。未及的知矣。上曰。招致營吏。擇日與否。知入。上曰。趙興鎭入來乎。有防曰。今已入來矣。上曰。李祖承方在堂后。顧無暇隙。明日試講。何以爲之云耶。有防曰。聞以廳役浩煩。無暇讀書云矣。上曰。其勢似然矣。命退。諸臣以次退出。
정조 6년
壬寅四月二十日午時。上御誠正閣。下直守令入侍時。同副承旨林錫喆。記事官李祖承。兼春秋金健修金鳳顯。宣川府使申大儁。安城郡守金相龜。懷德縣監申光祜。以次進伏訖。上曰。守令。以次進前。大儁進伏。上曰。職姓名奏達。大儁曰。宣川府吏臣申大儁矣。上曰。曾爲幾邑守宰乎。大儁曰。已經豐德三水仁同三邑守令矣。上曰。下去後。必須善爲做治。可也。相龜進伏。上曰。職姓名奏達。相龜曰。安城郡守臣金相龜矣。上曰。爾曾經桂坊乎。相龜曰。然矣。上曰。已經何邑倅耶。相龜曰。曾爲懷德及定山矣。上曰。安城麥事。果何如云耶。相龜曰。秋牟果不失稔。春牟行將刈食云矣。上曰。市直亦爲。何如。相龜曰。麥事頗善熟。故市價不甚騰湧矣。命退。光祜進伏。上曰。職姓名奏達。光祜曰。懷德縣監臣申光祜矣。上曰。初入仕爲幾年耶。光祜曰。辛卯六月爲守奉官矣。上曰。爾爲誰某之族乎。光祜曰。故判書申思喆之六寸孫矣。上曰。曾經何邑守令乎。光祜曰。爲金城縣令矣。上曰。準瓜後遞歸耶。光祜曰。赴任六朔。遭喪遞歸矣。上曰。七事讀奏。光祜誦奏七事訖。上曰。治民聽訟。將何以爲之乎。光祜曰。臣當竭力奉公矣。上曰。竭力二字。不可以一例論矣。何以者爲竭力耶。光祜曰。謹當竭力愛民矣。上曰。愛民如子。合境喁喁。此則果何謂也。光祜曰。此則有愛民之名。而無愛民之實故也。上曰。詞訟何以則可以簡之耶。光祜曰。是是非非。皆得公正。則可以爲簡矣。命退。錫喆曰。守令中尙多未下直人。而兩司不備。姑未署經。故不得同爲下直云矣。命書榻敎曰。在外臺諫許遞。前望單子入之。待下批牌招。未下直守令。署經爲之。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨金宇鎭式暇。右副承旨趙鼎鎭坐。同副承旨林錫喆坐直。注書趙興鎭病李祖承仕直。假注書李敬行藥院直。事變假注書李顯道仕。
정조 6년
兵曹口傳政事。以尹行元爲副司果。
정조 6년
吏曹正郞前望單子入之。徐龍輔落點。
정조 6년
傳于李亨元曰。玉堂多窠。政官待開門牌招開政。
정조 6년
以西部居李基崙山訟事上言。傳于林錫喆曰。此上言。在公事軸。未及。啓下矣。事係宮房。不可不另査處之。宮府一體。京兆何可不爲。今已過限。雖不可如例回啓。以草記稟處。
정조 6년
以備忘記。傳于林錫喆曰。近觀東伯狀啓。列邑流民。每以某條還集爲言。流民之成群還集。果如狀辭中云云。固甚多幸。而倘令窮搜遍刮。督期刷來。如逋奴逃軍之爲。則似出恤民之意。反歸撓民之端。誠有萬萬不可者。向於三邑守宰陛辭之日。召致前席。丁寧申諭。俾各存者。安意奠居。去者聞風還集。此或爲務本之擧云爾。更將此意。自廟堂嚴飭該道臣處。無或急急還集。必須孜孜賙恤事。詳細措辭行會。
정조 6년
李亨元。以兵曹言啓曰。卽接宣傳官廳牒報。則曹司宣傳官洪龍運所持法椎。忽然見失。本廳旣無雜人出入之事。則必是門考往來時遺失者。而大闕廳風。一會收議後入啓。汰去爲請矣。本廳法椎。乃是古風。而今此見失。大係虧損。當該宣傳官洪龍運。汰去。何如。傳曰。非見失。卽見奪也。所謂法椎。此是受賜之物。則不能襯身佩持。已壞流來廳憲。而至於無端見奪於摘奸之人。尤萬萬駭然。此設廳以後。所未聞之事也。曹司宣傳官。居則藏之肐膊之際。行則揷諸胯股之間。不但規例爲然。嘗聞故事。除非御前一會。則雖命入之。無或奉承焉。今去丁酉。不過爲六年。而其時宣傳官。尙知遵守故事。摘奸史官之承命推尋。終不出給。史官未免空還矣。今番見奪之宣傳官。豈非丁酉宣傳官之罪人乎。椎非寶物。所惜者受敎廳憲也。當該宣傳官汰去事依施。待用棍。自本曹。從重決棍懲勵。伊日宣傳官之同在曹司間者。罪無彼此。問名令該府拿問處之。入直右位宣傳官。竝令該廳。從重施罰。旣不檢飭於未奪之前。又不飛報於見奪之後。行首宣傳官。汰去
정조 6년
又以訓鍊都監言啓曰。本局局別將金處坤。今方入直。而家在永平地矣。以其母病之危重。半日之內。急報再至。連呈辭狀。勢難强令察任。今姑改差。以他別將。改付標入直之意。分付兵曹。何如。傳曰。允。
정조 6년
林錫喆。以訓鍊都監言啓曰。依傳敎。本局哨官吳道炡出番之意。敢啓。傳曰。知道。
정조 6년
李亨元。以禁衛營言啓曰。本營字內明禮門北邊第二幕宮墻頹圮處。樹柵及元墻連接之間。墻內古木。折傷仆壓處。待今朝。看審處之事。草記。允下矣。別定將校。看審墻內形止。則缺落果在於前日樹柵處。而不甚大段。故令該監。以略干柵木。眼同添樹之意。敢啓。傳曰。宮墻事體。何等嚴重。則送校替審監防。得無輕忽之歎。此亦爲將校所瞞而然乎。然緦功之察。不須說也。至於墻內事。兵曹之晩時草記。已極稽滯。該房之默無一言。又甚做錯。此則不可委諸校吏。當該堂上承旨。令政院推考。
정조 6년
又以禁衛營言啓曰。卽接西營入直哨官元載鎭手本。則本營字內明禮門北邊第二幕所把。宮墻頹圮處。樹柵及元墻連接之間。墻內古木。折傷仆壓云。故卽爲親審摘奸。則墻基高峻。缺落不甚大段。別無加樹排木。加定把軍之事。待明朝自墻內。看審形止。處之。何如。傳曰。允。
정조 6년
林錫喆。以義禁府言啓曰。前大司諫林蓍喆。拿囚之意。敢啓。傳曰。知道。
정조 6년
又以義禁府言啓曰。抄啓文臣副司果李益運。拿囚之意。敢啓。傳曰。捧供以聞。
정조 6년
傳于林錫喆曰。中官吳福謙。令該府。處之。
정조 6년
林錫喆。以義禁府言啓曰。中官吳福謙。拿囚之意。敢啓。傳曰。知道。
정조 6년
又以義禁府言啓曰。永宗前僉使李壽鵬。拿囚之意。敢啓。傳曰。知道。
정조 6년
李亨元。以二所巡廳言啓曰。去夜二更量。犯夜人前惠民署主簿朴致行執捉。依例移送秋曹之意。敢啓。傳曰。知道。
정조 6년
正言姜彝正疏曰。伏以。臣於罪人權䎸事。竊不勝憂慨者。獄情嚴祕。雖不得其詳。而及伏見日昨傳敎。繼又接大僚聯箚。則其不道之說。叵測之狀。槪可知矣。固當卽地設鞫。嚴覈得情。而刑顧非時。事有難便。當初盤詰。不過秋曹之平問。末後處分。終歸捕廳之移送。獄體由是而不重。事面未免於苟艱。是豈懲悖逆而嚴鞫囚之道哉。圍守供饋。聖念雖軫於小弊。因前還付。臣意顧惜其大體。伏願亟命王府。具格嚴囚。窮覈情實。以嚴國法。以重鞫體焉云云。省疏具悉。已諭矣。
정조 6년
掌令宋銓疏曰。伏以。臣於罪人權䎸事。竊有所憂慨者。獄情嚴祕。雖不得其詳。槪以傳敎下者觀之。其罔測不道之言。窮凶絶悖之說。從可知矣。該曹平問。已非窮詰之道。捕廳移囚。終涉苟且之歸。軫小弊而損大體。謂非時而玩重囚。是豈嚴懲不道。窮覈絶悖之義哉。夫罪關凶逆。非王獄則無以覈其實。事係鞫囚。非南間則無以重獄體。臣謂罪人權䎸。亟命王府。具格嚴囚。究覈情實。以重事面。以嚴鞫體焉云云。省疏具悉。已諭矣。
정조 6년
壬寅四月二十一日卯時。上御誠正閣。抄啓文臣課講入侍時。一直提學沈念祖。二直提學鄭志儉。左承旨徐有防。同副承旨林錫喆。記事官李祖承。兼春秋金鳳顯。別兼春秋李集斗。以次進伏訖。上曰。以閣臣職次。呼名應講。可也。徐龍輔鄭東俊。以次進講。收栍純不。上曰。今番講次。以日字之促迫。故實才皆有居不之擧乎。有防曰。果以講期甚迫。公故連値。不得熟講云矣。李錫夏。進講收栍略。朴宗正曺允大李宗燮等。進講收栍純不。李顯默進講。收栍粗。李魯春進講訖。上曰。旣已背講。可知其熟讀。當以講義條問。收栍則置之。洪仁浩進講。收栍純略。上曰。洪仁浩爲壯元乎。念祖曰。純略爲壯元矣。上曰。李魯春旣有受由之命。曺允大覲親呈辭。亦一體捧入。親試定日後。使之及期上來。可也。念祖曰。金載鑽有罪名。故不得入參矣。上曰。刋汰有不一其規。或以罷職論者。或以削職論者。此則不可不釐正。且刋汰。不過汰除其職之意。則何必從重以罷削論也。有防曰。刋汰。近來皆以削職施行矣。念祖曰。削職則猶入於歲抄中。而刋汰則不爲抄啓於歲抄矣。上曰。筵退後。詳問該曹以奏。志儉曰。今日課講。李益運。又稱頉不進。依定式禁推宜矣。上曰。然則自本閣依例啓辭。可也。命念祖志儉先退。上曰。輪對官入侍。出榻敎賤臣承命出。與禮曹正郞李祉永。兵曹正郞趙時謙。刑曹佐郞洪絲浩。工曹正郞李曾祜。漢城府庶尹兪漢炅。偕入進伏訖。祉永進前。上曰。職姓名奏之。祉永曰。禮曹正郞臣李祉永矣。上曰。職掌奏達。祉永曰。祭享司矣。上曰。謄抄冊子。何當訖工。而卷秩亦將爲幾何耶。祉永曰。來月望間。可以完役。而卷可爲三十餘矣。上曰。如有已正書者。明朝爾須親持來。待于政院。可也。命退。時謙進伏。上曰。職姓名奏之。時謙曰。兵曹正郞臣趙時謙矣。上曰。職掌奏達。時謙曰。武備司矣。上曰。有所懷乎。時謙曰。無之矣。命退。絲浩進前。上曰。職姓名奏之。絲浩曰。刑曹佐郞臣洪絲浩矣。上曰。職掌奏達。絲浩曰。掌獄訟矣。上曰。所謂獄訟。何以聽理。絲浩曰。別無他獄訟。而因向日特敎。三堂逐日開坐。方覈未推覈之罪人也。上曰。推覈者幾何。絲浩曰。臣待罪詳覆司二房。而所掌罪人結案者三。完決日次者二。未推覈者一也。上曰。結案完決。未推覈者。誰某耶。絲浩曰。結案者卽車振成金昌興奴德金也。完決日次者。卽李壽億梁季乭也。未推覈者。卽崔秀德金道郁也。上曰。皆是殺獄乎。絲浩曰。德金。以燈燭房墜火罪結案。而其餘俱是殺獄也。上曰。不有偸竊銀器者乎。絲浩曰。有之而非臣所掌也。上曰。崔秀德等何以未完決耶。絲浩曰。元犯二人。互相推諉。故今方面質究覈。未及完決矣。上曰。何以謂結案。何以謂完決耶。絲浩曰。取遲晩。待啓覆之謂結案。成獄案未遲晩之謂完決矣。上曰。然則罪人止此耶。絲浩曰。本曹九房。各有所掌。重囚之數甚多。而旣非該掌。故不敢以某房某罪人。指的仰達矣。上曰。爾所掌京外死囚。幾何。絲浩曰。京囚六也。外方則平壤二。楊根一。海州一也。上曰。九房所掌多囚。皆是殺獄乎。絲浩曰。或有殺獄。或有御寶僞造。印信僞造及干連者矣。上曰。罪人推覈。各其所掌官爲之乎。絲浩曰。然矣。上曰。所達猶欠分明。爾初登筵席。故今番則姑爲參恕。各別詳審。後日登對。詳達。可也。命退。曾祜進伏。上曰。職姓名奏之。曾祜曰。工曹正郞臣李曾祜矣。上曰。職掌奏達。曾祜曰。掌營繕矣。上曰。有所懷乎。曾祜曰。無之矣。上曰。爾自果川。遞付是職。果川弊瘼。可以詳知。一一奏達。可也。曾祜曰。別無大段弊瘼。而以移轉事。民不爲便矣。新縣監。以平倉變通之後。蒙惠甚不少矣。命退。漢炅進前。上曰。職姓名奏之。漢炅曰。漢城府庶尹臣兪漢炅矣。上曰。職掌奏達。漢炅曰。掌都城戶口矣。上曰。有所懷乎。漢炅曰。無之矣。命退。上曰。昨日林蓍喆囚單子。何其遲滯也。有防曰。傳敎還入。故傳旨未及書下。以至遲滯矣。命退。承史以次退出。
정조 6년
壬寅四月二十一日未時。上御誠正閣。左承旨入侍時。左承旨徐有防。記事官李祖承。記注官金鳳顯。別兼春秋徐龍輔。原任直閣徐鼎修。以次進伏訖。上曰。近日雨意甚多。而尙此漠然。旱氣比劇。前頭穡事之罔涯。不言可知。豈不憫切耶。有防等曰。誠如聖敎矣。民情實多忙急。而若於今月內有雨。則豈至歉荒耶。命退。承史以次退出。
정조 6년
行都承旨嚴璹藥院進。左承旨徐有防坐。右承旨李亨元坐直。左副承旨金宇鎭坐。右副承旨趙鼎鎭坐直。同副承旨林錫喆坐。注書趙興鎭病李祖承仕直。假注書李敬行藥院直。事變假注書李顯道仕。
정조 6년
傳于徐有防曰。承旨與惠堂入侍。
정조 6년
傳于徐有防曰。開政有命。新除郞官。不爲參政。豈有此等事體。該曹堂上。何不申飭。吏曹正郞徐龍輔。催促出肅。
정조 6년
徐有防啓曰。玉堂上下番俱空。事甚未安。今日政。新除授玉堂。待下批牌招入直。何如。傳曰。允。
정조 6년
有政。吏批。行判書李命植進。參判鄭一祥進。參議未差。右副承旨趙鼎鎭進。以李在協爲大司憲。李穦爲掌令。徐有成朴天行爲校理。尹尙東爲修撰。沈樂洙爲副修撰。李錫夏爲兵曹正郞。權爲司僕正。李壽彬爲宗廟令。趙德洵爲敦寧主簿。朴恒源爲義盈主簿。鄭選爲明川府使。大靜縣監金尙墀鄭汝坤李長煜。望筒勿施。
정조 6년
兵批。判書李性源進。參判蔡弘履病。參議李養鼎入直進。參知柳誼病。右承旨李亨元進。以成道鍾爲宣傳官。李漢籌李益懋爲武兼。桂德周爲委曲僉使。李鼎揆尹東晩爲副護軍。吳載純宋鍈趙錫穆徐秉德李延伋金履厚鄭在信李若采爲副司直。李耉永李商五爲副司果。李漢棟爲武兼。
정조 6년
以大靜縣監望筒。傳于李亨元曰。本邑每以殘武差遣之故。莅任之後。渠亦認以更無餘望。專事肥己。虐害小民。聞於今番繡衣之回奏。益知爲弊之不些。奚特此之爲然。逆孽滿島。戢察任重。而不知東西之人。其可憚壓鎭撫乎。擇差之飭敎。墨猶未乾。復以似此無勢之類。無難排擬。此果爲官擇人之意乎。銓官之意。殊覺莫曉。當該吏曹堂上。從重推考。此望筒勿施。
정조 6년
以備忘記。傳于趙鼎鎭曰。觀此嶺伯狀聞。本道賑事。將至垂畢。自今月中旬以後。可以撤賑云。今年麥事。得雨差晩。發穗稍遲。念後足作糜粥之資云乎。卿其參量目下民情。務從方便。切勿以了事爲意之意。自廟堂。三縣鈴卽爲行會該道臣處。去月以後。得雨多寡。農事形止。訖不仔細報來。向來飭敎。豈未及承聞而然乎。更令廟堂。措辭關飭。無或如前循常。至於麥農登熟。較看昨夏。亦果如何。遍問列邑。亦令詳悉登聞。
정조 6년
又以兵曹言啓曰。西營入直哨官元載鎭手本內。人定時。本營字內明禮門北邊第二幕所把宮墻頹圮處。樹柵及元墻連接之間。墻內古木。折傷仆壓爲報。雖是把守守直處。前之頹圮處。今又加頹。則可想其稍闊。不可以當初把守之軍。分排守直。依例加定守直。亦令堅實樹柵。而其手本。不言頹壓處之大小長廣。且人定時事。四更後。始爲報來。事雖矇然稽滯。西營入直哨官元載鎭。自其營門。各別重治。以懲日後。何如。傳曰。允。
정조 6년
又以禁衛營言啓曰。本營字內明禮門北邊第二幕所把宮墻頹圮樹柵。及本墻連接之間。墻內古木仆壓。雖是當初把守處。可想其加頹稍闊。把守軍。依例加定。而西營入直哨官元載鎭手本內。不言頹壓處長廣。且人定時事。四更後報來。事甚矇然稽滯。該哨官元載鎭。自其營各別重治事。自兵曹。草記。允下矣。古木壓仆。果在今二十日人定時。而直房待令敎鍊官。摘奸來告。據臣敬懋。馳進親審。擧火周察。墻基高峻。別無體墻加頹之事。墻內古木頹着前頹處。北邊墻上瓦石暫缺。不可以指的形容。其新缺長廣闊狹。亦不必加定把軍。故卽其地。具由草記。而詳審形止。書呈文字之間。自至深夜矣。兵曹草記。今旣蒙允。除出西營入直軍五名。別定將校一人。率領加把。輪回守直。哨官元載鎭。汰去之意。敢啓。傳曰。形便旣如此。則不必加定守直軍。此一款置之。加把將卒。卽爲解送。文報之稽滯。難免慢忽之罪。而無識之類。不足深責。勿汰。待用棍。決棍懲勵。可也。
정조 6년
趙鼎鎭。以漢城府言啓曰。西部居李基崙上言。判付內。事係宮房。不可不另査處之。以草記稟處事。命下矣。兩隻。卽爲招入。反覆究問。取考其所納文書。則宮任朴廷鎬所告內。矣宮於康熙四十二年。買得楊根柴場於淑安公主房。內需司。與本宮。眼同打量修正。御覽成冊。蓋此柴場左右兩脈。分據南北。今此李哥墳山。在於柴場標外北邊。南有大川。又有高山橫截。此是矣宮柴場之定界也。李哥欲爲過葬於定界內一岡。故不敢任意許葬云。李基崙言內。以爲矣身先山。入葬在於三去甲午年。該宮之賣買於淑安房。必是甲午之後。然則四山內山地之本屬矣家。不問可知。其後宮房之定標作界。未知有何所據。惟當先辨矣家入葬年月。及宮房賣買年月之孰先孰後。然後方可定其主。客之分。若使宮房。占得柴場。在於矣家入葬之前。則矣身無辭自屈云矣。以此推之。宮房折受李哥先塋之先後年甲。詳細考出。李哥所占處之在於該宮四標之內與否。摘奸然後。可以處決。而淑安房本文。記其子孫。方在驪州地。使之現納。溯考折受之年。又令山在官。尺量界限。以爲決給之意。分付該道道臣。何如。傳曰。允。
정조 6년
李亨元啓曰。卽者武藝廳行首別監金昌謙所告內。以爲今日朝前。漢城府隷。以不干之事。突入武藝別監張致福家。始則公然毆打。而末乃竝及於其父其兄。傷處極其狼藉。甚至於捽曳路上。其父則又以出身。年近七十。受傷甚重。氣息奄奄云。近來紀綱雖曰掃地。法府下隷。旣無所關。而突入掖隷之家。毆打行惡。無所忌憚。事未前聞。萬萬痛駴。此而置之。有關後弊。當該府隷。令攸司從重嚴勘。以爲各別懲勵之地。何如。傳曰。允。近來操切此輩。極其嚴截。犯夜則直令拘囚營門。動費閱歲。及其治罪。大則充軍。小不下數十度之重棍。此外酗酒也。鬪鬨也。種種作挐之端。事之輕重。姑舍是。一有現露。竝施汰配。雖以昨今年決罪者言之。被罪者。卽李宗植金光福趙擇臣洪德寬李仁喆昔敬源金亨獜李仁協金興喆金興大范海龍金鼎煥李彦宗金鎭喆張福得嚴獜澤孫世隆任慶柔韓弼柔崔泰崙金喆大李光福韓興雲馬象箕李東根李仁馥等二十七人也。然束濕自束濕。紀綱自紀綱無論。以拳以杖。名曰禁中親兵。被打於府隷。此大關國體。政院之據理論啓。誠甚得宜。元犯。令該曹。從重照律後。草記。該府頭目吏隷。竝令該曹。一體嚴治。法府下屬。如是其無難蔑法。武藝廳。猶且被打。況無勢小民乎。亦足爲反隅處。不飭之堂郞。不可無警。當該堂上推考。該色郞官。拿問處之。所謂武藝廳被打漢。登時發告於本院。不與厥漢爭鬨之故。今番如是處分。此後如以今番事。爲增氣之端。則當多岐廉探。隨現重棍後。遠地充軍。軍士房召致武藝廳。以此意曉諭。
정조 6년
趙鼎鎭。以刑曹言啓曰。因承政院啓辭。名曰禁中親兵。被打於府隷。元犯從重照律後。草記。該府頭目吏隷。一體嚴治事。命下矣。依傳敎罪人李龍福處。嚴問其毆打委折。則渠以漢城府使令。憑藉府屬。往張致福家。初與言詰。仍成鬪鬨。先打致福。轉及其父與兄。的實箇箇遲晩。取考律文。則大明律鬪毆條有曰。毆人成傷者。笞四十。同律詐假官條。又曰詐稱官司差遣而捕人者。杖一百徒三年。名例云。二罪俱發。以重者論。罪人李龍福。以二罪俱發。從重論。杖一百徒三年照律。洪忠道泰安郡定配所。卽爲押送。而杖則待用杖。令配所官擧行事。發關分付于該道道臣。頭目書吏李彦植。使令鄭興大等。以不能檢飭之罪。比擬於大明律不應爲事理重條。各杖八十收贖。放送之意。敢啓。傳曰。知道。頭目吏隷。依草記卽爲決放。首犯漢嚴。飭獄吏。各別嚴囚。過五日後發配。近來傳敎罪人。全不防束。此亦紀綱所在。從當摘奸。隨現嚴勘。以此意。預令獄官知之。因此有申飭者。名以法曹法府。藉賣官令。作弊民間。豈非痛禁之事。卿等另加糾察。俾無如前循襲之習。可也。
정조 6년
又以刑曹言啓曰。因二所巡廳草記。去夜二更量。犯夜人惠民署前主簿朴致行移送秋曹事。命下矣。犯夜人朴致行。依更數笞五十收贖。放送之意。敢啓。傳曰。知道。
정조 6년
李亨元。以義禁府言啓曰。宣傳官李身敬。拿囚之意。敢啓。傳曰。捧供以聞。
정조 6년
趙鼎鎭。以義禁府言啓曰。漢城府庶尹兪漢炅。拿囚之意。敢啓。傳曰。付過放送。
정조 6년
禁府啓目。中官吳福謙原情云云。傳旨內辭緣。泛稱遲晩。所當請刑是白乎矣。長番內侍。勿爲請刑。旣有先朝受敎。議處。何如。判付啓。依允。
정조 6년
又啓目。永宗前僉使李壽鵬原情云云。傳旨內辭緣。泛稱遲晩。所當請刑是白乎矣。曾經都摠經歷。勿爲請刑。旣有先朝受敎。議處。何如。判付啓。依允。
정조 6년
又啓目。抄啓文臣副司果李益運原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。分揀放送。此後官職。使之無敢引義爲旀。至於講製。義比往役是如乎。此文臣方講孟子。不見召之役則往役之文乎。更或有逡巡之擧。難免方命之罪。自今番所下御製條問爲始。必於限內呈納事。一體嚴飭爲良如敎。
정조 6년
又啓目。宣傳官李身敬原情云云。傳旨內辭緣。泛稱遲晩。所當請刑是白乎矣。宣傳官勿爲請刑。旣有先朝受敎。議處。何如。判付啓。此後法椎。無敢暫離身邊之意。嚴飭。放送爲良如敎。
정조 6년
校理徐有成。副修撰沈樂洙等箚曰。伏以。臣等於罪人權䎸。移囚捕廳事。竊有所憂慨者。獄情嚴祕。雖未得其詳。而只以獄體言之。罪人之囚繫王府。自是常典。鞫囚之移付捕廳。本非例規。間或有自捕廳。發捕。還囚捕廳之事。而此則不過設鞫之後。株連之類。情犯不甚關係者也。噫。彼權䎸。其罔測不道之情。窮凶絶悖之狀。未及窮覈。而纔經秋曹之平問。遽命捕廳之移囚者。揆以法意。已極乖當。而況捕廳。不過治盜之所也。莫重罪囚。曠日拘繫。其爲國法之苟艱。獄體之疎虞。有不可言。其何可以軍人貢人之一時小弊。而致損大體也哉。伏願亟命王府。具格拿囚。以待日後之用刑。以存國法。以重獄體焉。取進止。省箚具悉。已諭矣。
정조 6년
壬寅四月二十二日午時。上御誠正閣。左承旨。檢校直提學入侍時。檢校直提學鄭民始。左承旨徐有防。記事官李祖承。兼春秋金健修金鳳顯。以次進伏訖。上曰。內閣凡事。近就頭緖。是足爲幸。然尙有未釐正者矣。民始曰。臣有以本閣事。仰達者矣。上曰。何事耶。民始曰。關西量外田事也。以此移付本閣。則前者自兵曹移來及司僕寺貸用者。似可還送矣。上曰。然則似無妨矣。民始曰。關西肅川等諸邑。多有量外加耕之地。已自戶曹。打量以來。而其數爲一百七十餘石落云。旣是量外田畓。則非該曹之所句管。諸邑所在者。竝劃付本閣。何如。上曰。依爲之。出擧條民始曰。尙方所貿三升染色。極爲不精。故方爲退却。更令換納。而尙此遷就。通事任譯輩之所爲。誠極駭然矣。上曰。三升爲幾疋耶。民始曰。三百餘疋矣。上曰。渠輩之事。雖極無狀。旣自燕市貿來之件。而且疋數又甚不些。其將從何處換納耶。以此捧上。似好矣。民始曰。三升。雖爲捧納。而任譯。不可無罪矣。上曰。唯。民始曰。今番尙方燕貿物種中。醬色三升。染傷渝傷。殆不堪用。旣已貿來之物。雖不得不捧入。而莫重內入物種之初不致謹。若是麤劣者。殊極痛駭。當該上下通事譯官。竝令攸司。從重科罪。何如。上曰。依爲之。出擧條民始曰。臣於惠廳事。亦有仰達者矣。上曰。陳之。民始曰。沁都儲置銀子條。旣以均廳兵曹封不動錢。買取。戶曹。請得關西小米三萬石矣。其取耗作銀之道。勢當付之本道監營。自明年。換作天銀三千兩。上送內帑庫。以爲轉置沁都之地。似爲便好。依此定式擧行之意。分付該道道臣。何如。上曰。依爲之。出擧條仍命退。諸臣以次退出。
정조 6년
壬寅四月二十二日戌時。上御誠正閣。左副承旨入侍時。左副承旨金宇鎭。記事官李祖承。兼春秋金健修金鳳顯。以次進伏訖。上命書傳敎曰。勿論西海南洋。異國船隻。一有漂到之擧。該地方之邑倅鎭將。鮮有不逢事者。營閫罷拿之狀。迭相登聞。朝家疲於酬應。此無他。問情或接置之際。未曾有一副當規範而然。雖以今番湖南事言之。事事生疣。節節做錯。尋常文報去來。尙猶然矣。安望視彼人以禮義之俗也。此誠關係不輕。繼今爲始。宜定劃一之制。自廟堂。溯考久遠文跡。參較諸道同異。以問情。何如。接待。又何如。似此種種應行之式。抄編一通。成出事例。頒于沿海諸道。俾各按此遵用。除非違越事例。則細疵微眚之無關於邊情。而有妨於迎送之事。切勿續續論勘之意。事例頒送日。竝爲措辭。分付。上曰。近來似此狀啓。陸續不絶。此亦爲弊之一端。此傳敎頒布後。則似可少止矣。宇鎭曰。果如聖敎。此弊實難支當。而此後則可無紛紜之慮矣。仍命退。承史以次退出。
정조 6년
行都承旨嚴璹藥院進。左承旨徐有防坐直。右承旨李亨元坐。左副承旨金宇鎭坐。右副承旨趙鼎鎭坐。同副承旨李獻慶坐直。注書趙興鎭病李祖承式暇。假注書李敬行仕直。事變假注書李顯道仕。
정조 6년
又啓曰。同副承旨林錫喆。今日不爲仕進。卽爲牌招。何如。傳曰。許遞。前望單子入之。
정조 6년
徐有防啓曰。新除授同副承旨李獻慶。卽爲牌招察任。何如。傳曰。允。
정조 6년
傳于徐有防曰。謝恩守令留待。
정조 6년
傳于徐有防曰。右承旨與守令入侍。
정조 6년
傳于李獻慶曰。漕運差使員留待。
정조 6년
傳于李獻慶曰。漕運差使員入侍。
정조 6년
傳于李獻慶曰。同副承旨入侍。
정조 6년
傳于李亨元曰。明日展拜時。挾輦軍。以金虎門入直軍中。六十名除出磨鍊事。分付。
정조 6년
以備忘記。傳于徐有防曰。觀此湖南伯狀聞興陽漂到彼人。以從水路還歸之意。有擧手指東之擧云爾。則未接語之譯學。雖極駭痛。彼人。豈可因此使之許久滯留。從其願。候風還送事。自備局。三懸鈴。分付該道。發送時優給糧饌。造給衣袴。毋或一分泛忽事。一體嚴飭監兵使處。
정조 6년
以全羅監司漂倭問情狀啓。傳于李獻慶曰。似此問情記。前所未見。名以問情。何敢如是其疎漏。所謂譯學。令該道臣。待用棍各別嚴棍。以懲日後事。自廟堂分付。雖以該水使事言之。譯學不能成樣。則何不於未漂泊之前。試其能否。致有此飭敎乎。水使姜五成。姑先從重推考。此後此等譯學。毋得差送之意。一體申飭該院。
정조 6년
以備忘記。傳于徐有防曰。向因十三日得雨。特令廟堂。關飭諸路。俾各勿循常規。雨澤農形。逐邑陳聞矣。伊後諸路狀辭。雖有詳略之不同。大體可謂纖悉。繼此以往。無論雨澤及農形。一依列邑所報。邑邑形止。條列以聞。無拘支煩。務從仔細事。更令廟堂。措辭分付海西外七道道臣處。至於海西條陳。全欠別白。已極疎漏。而所謂狀語。惟以彌縫爲主。雨澤則番番皆稱周洽。農形則在在皆稱登熟。信爾則。本道民事。雖謂之勝於庚戌豐歲可也。寧有是也。身爲按道之臣。莫體朝家宵旰之憂。反以不以實之溢辭陳聞者。萬萬駭惑。古人則必以水旱盜賊之事。聞于朝廷。尙矣。豈足責之於此道臣。然於再昨年。前前道伯。亦以雨澤農形狀聞事。至於被勘。則豈不爲時道伯之前鑑乎。以此以彼。其所溺職之罪。推諉無路。黃海監司李敬養爲先越俸一等。亦令廟堂。其委折査問草記。仍以此意謄關。一體申飭他道。
정조 6년
以備忘記。傳于李獻慶曰。觀此湖南伯狀聞。四十艘稅大同之同日裝發。近所罕見。此與三漕倉轉運有異。則可知其着意申飭。無事達于京江。固難預必。大抵頗有修擧之效。道伯之奉公。殊可嘉也。然未運船穀。亦須各別董飭之意。自該曹。自該廳發關嚴飭。昨年飭敎。何等截嚴。今年本道。萬一有臭載之事。不善護送之地方官。自有當律。而不善裝送之地方官。亦當重繩。竝與道伯而難免不飭之罰。一體嚴飭。
정조 6년
以備忘記。傳于李獻慶曰。禁府時囚滯獄。莫若近日。而間間開坐。皆是次堂替行捧供外。多有未議讞未照律之囚。判義禁李命植。從重推考。待明朝開坐。
정조 6년
李獻慶。以司僕寺內乘。以一二提調意啓曰。明日景慕宮展拜時。本寺正。當爲進輿差備。而昨日政新除授正權。時在京畿抱川地云。今姑改差。其代。卽令該曹口傳差出。以爲進參之地。何如。傳曰。允。
정조 6년
吏曹口傳政事。以李敬一爲司僕正。
정조 6년
李亨元。以御營廳言啓曰。今四月二十四日。景慕宮展拜時。依兵曹節目。集春營入直軍二十名。領軍把摠蔡顯一。哨官李明祿。率領月覲門。左邊設布帳外排立。東營入直軍三十名。把摠李彬。哨官韓義協率領。宮大門外把守。而竝待標信出用。解嚴後還入直間。集春營哨官趙學枋。東營哨官李東爀。代直之意。敢啓。傳曰。知道。
정조 6년
正言金載人疏曰。伏以。臣卽聖世之一棄物耳。杜門窮鄕。分甘廢枳。木石與伍。漁樵爲命。瞻望雲天。歌詠聖澤。卽於千萬夢想之外。薇垣除命。有隕自天。臣誠震越惝怳。不知所以措躬。蒼黃登道。來伏私次。感祝天恩。惶懍靡容。臣之情地。尤極危蹙矣。噫。淸朝耳目之任。本非如臣愚劣所可冒玷。故臣初登臺閣之日。已被改正之斥。又以臣對疏之近於反詈。物論大激。年久之後。施以外補之罰。蓋臣猥通臺銜。十五年之間。選部之擧擬臣臺望。不滿十數。則一世之公議。臣身之罪戾。推此可知。今殿下。雖欲特紆恩寵。强加拂拭。其於咈公議而辱名器。何哉。傷弓之踪去而益危。覆轍之地。勢難復蹈。況今新化昭朗。才彦濟濟。寧可以如臣滓穢之賤。危𡰈之蹤。汚辱於其間耶。臺端一步。便作鐵限。受恩如天。圖報無地。只有感淚之被面而已。玆暴血懇。仰瀆宸嚴。伏乞天地父母。諒臣危衷。憐臣至懇。特賜鐫斥。以存公格。以安微分。千萬顒祝。臣旣不敢自處以言官。而若乃大關義理。同出秉彝者。非必言官而後言。沐浴義重。忠憤自激。敢此附陳。唯聖明垂察焉。臣伏聞天下之惡。莫大於亂逆。有國之政。莫急於懲討。嗚呼。五六年來。元惡大慝。或漏天網。凶孽亂流。去益滋蔓。百怪千妖。靡所不至。鄭妻之妖惡。罪關宗社而未施蓋主之律。龜柱之濫滑。素蓄無君。而不行薄昭之誅。如是而其曰國有法乎。臣竊伏田間。奉覩刊行明義錄。實是聖朝之一部春秋也。鄕曲愚民。莫不曉然知義理之光明。而有或質問於臣。以爲罪惡如兩賊。而尙逭顯戮者何也。臣亦無辭自解。只以討賊不嚴。亂臣賊子。無所懲畏。深爲憂歎矣。其後國榮之沮遏大計。德相之四字凶言。又接迹而起矣。彼其內外和應。罪犯狼藉。殿下不知則已。旣已洞察其情狀。言其負犯。則極逆大罪也。施之刑章。則薄罰輕勘也。甚至於樂純之三大罪案。而偃處田里。煥億之唱亂湖儒。而罰止島配。亂逆之徒。將何所忌憚哉。臣之尤所駭憤者。瑩中之尙保首領於覆載之間也。渠以獜謙之腹心爪牙。肆發深文之凶言。欲售護逆之陰計。而天誅未加。輿憤愈激。朝家失刑之大。一至此耶。夫法者。天下之公理。前後三司之聲罪諸賊。非不詳嚴。而只傳故紙。日後之慮。將不知至於何境。而上下相持。一向靳允。去歲今年。因循至此。含生之倫。孰不痛惋。伏乞聖明。穆然深思。亟允三司之請。使王章快伸。人紀有賴焉。臣竊伏覩。頃日所下傳敎。誕宣十行。丁寧懇惻。在廷臣僚。莫不感泣。仰體鎭安之聖意。姑緩懲討之輿論。蓋出於不得已。則惟彼李益運。不有聖旨。生心營護。忽地跳踉。誠一世道之大變怪也。臣未知疏語之如何。而昨日處分。失之太輕。亂流無懲戢之望。朝象有廝壞之慮。羸豕躑躅。易象所戒。先治黨與。聖人大法。臣謂削職罪人李益運爲先絶島定配。斷不可已云云。省疏具悉。翦拂無何。便又肆氣論人。在爾初見矣。
정조 6년
壬寅四月二十三日辰時。上御誠正閣。左副承旨與提調入侍時。藥房提調金華鎭。左副承旨金宇鎭。記事官趙興鎭。記注官金鳳顯金健修。以次進伏訖。上曰。眼胞痰核。尙不解之。可悶。華鎭曰。連爲付藥。則不知之中。自然消散矣。上曰。眼胞付藥。非但所見之如何。亦甚妨便。若不趁卽消散。則恐有成瘤之慮矣。欲付消痰之藥。未知何如耶。華鎭曰。此不過一時流注之痰。雖不付藥。自可消散。而成瘤之慮。萬無其理矣。至於消散之藥。皆是有毒。決不可輕付。以黑膏藥。連爲進付恐好矣。上曰。今年年事。似爲穴農矣。華鎭曰。聞兩南麥農消息。則大登云。而移秧尙未始之。穴農姑未辦矣。命宇鎭書金載人疏批。命退。諸臣以次退出。
정조 6년
壬寅四月二十三日辰時。上御誠正閣。謝恩守令入侍時。明川府使鄭選。右承旨李亨元。假注書李敬行。記注官金健修金鳳顯。以次進伏訖。上曰。爾陳職姓名。選曰。明川府使臣鄭選也。上曰。誰人之一家乎。選曰。判府事臣鄭存謙之一家矣。上曰。爲幾寸乎。選曰。爲二十寸也。上曰。爾陳履歷。選曰。初以部將。爲神方萬戶。仍遷訓鍊主簿判官。又爲都摠經歷。以至明川府使矣。上曰。居在何處乎。選曰。自楊州移居于壯義洞矣。命誦七事訖。上曰。汝將何以爲七事乎。選曰。凡爲政。當以七事遵行矣。上曰。爾釋七事之義而奏對。可也。選。仍釋奏七事訖。上曰。北道尙武之地。汝往之後。非徒勸文。須飭武備。好矣。選曰。當如聖敎矣。上曰。副擬落點。予有意也。汝須善治也。選曰。聖恩罔極矣。上曰。如汝無勢之武。若以善治入於褒啓中。則來頭之超遷。其可量乎。選曰。當竭誠奉公矣。命退。諸臣以次退出。
정조 6년
壬寅四月二十三日申時。上御誠正閣。左承旨入侍時。左承旨徐有防。假注書李敬行。記注官金鳳顯。別兼春秋徐龍輔。以次進伏訖。上曰。注書出去。持禮曹儀註以入。賤臣承命出外。持禮曹儀註以入。上曰。注書更爲出去。謄書儀註以入。賤臣承命出外。謄書儀註以入。命退。諸臣以次退出。
정조 6년
壬寅四月二十三日酉時。上御誠正閣。同副承旨入侍時。同副承旨李獻慶。假注書李敬行。記注官金健修金鳳顯。法聖僉使南履五。以次進伏訖。上命書傳敎曰。明日雖値展拜。點檢。依例爲之。提調則勿爲參班。進詣點檢所事。分付。上曰。差使員進前。履五進伏。上曰。稅船無頉到泊耶。履五曰然矣。上曰。格群。皆無事上來耶。履五曰。然矣。上曰。夜亦行舟乎。履五曰。大洋中。觀其風勢。夜或行舟矣。上曰。何日來泊耶。履五曰。今日午時來泊矣。上曰。卽使點檢可乎。履五曰。久留甚難。如得卽爲點檢。則甚好矣。上曰。聖堂倉稅船。則何時可到泊耶。履五曰。晦初間。似爲來到矣。上曰。亦無頉上來耶。履五曰。其船則在後。姑未知其無頉與否矣。上曰。南中年事。何如。履五曰。今雖難料。其必爲豐。然而大體似爲免凶矣。命履五先退。上曰。承旨年今幾何。獻慶曰。年爲六十四矣。上曰。爾以外任遞來。三陟民事。果何如。獻慶曰。海民。以魚菜爲業。而近年則連凶之餘。無論海陸。生計甚艱辛矣。上曰。無弊瘼耶。獻慶曰。無大段弊瘼矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨金宇鎭坐直。右副承旨趙時偉坐直。同副承旨李時秀坐。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
李時秀啓曰。憲府連日監察茶時。事甚未安。除在外外。未肅拜呈告人員。竝卽牌招。何如。傳曰。允。
정조 6년
以禁御兩營新番軍。賞試才。舊番軍回糧木。分給單子。傳于李亨元曰。依前番例爲之。
정조 6년
以承文院回咨草本。傳于李亨元曰。彼中入送文字。何等審愼處。則製進回咨。語不成說。此等製述官。革之無妨。當該製述官汰去。仍令該府。拿問定罪。此回咨。更令撰進。
정조 6년
以別監金在弘。除下手本。傳于李時秀曰。前後飭禁。何如。則焉敢飮酒至醉。現發之後。尋常處之。無以懲後。已自差備。嚴問取服。待出付。令刑曹。待用刑各別懲治後。草記。
정조 6년
假注書望。李祖承病。代以趙衍德爲假注書。
정조 6년
李亨元啓曰。明日次對。諫院無進參之員。除在外外。未肅拜呈告人員。竝待開門牌招。何如。傳曰。允。
정조 6년
以江原監司金憙。歙谷通川民家。被燒狀啓。傳于李亨元曰。纔於本郡。特令別般蠲恤。而又有此被災之擧。況被災民家。間有隣邑接界之地云。而大體則無異一邑。朝家恩澤。不宜前後異同。卽令廟堂。依向日所下傳敎。區劃穀物。嚴飭道臣。使之悉心救濟。歙谷則亦依洪川例。自本道。從便奠接事。卽令行會。
정조 6년
傳于趙時偉曰。此時守令。不可久曠。洪州牧使通津府使。未差之代。令該曹口傳差出。
정조 6년
李亨元。以都摠府言啓曰。宣仁門守門將韓益增。不待面看交替。以日瞻門守門將進去。其代。入番守門將金尙振晩後。始爲入來。莫重闕門。致此闕直。其在事體。萬萬駭然。韓益增金尙振。罪狀。令該府。拿問處之。何如。傳曰。允。昨日摘奸時。以章標換佩。或無章標無號牌人攔入。至於被捉之境。卿等不能申飭。在所難免。昨日辰時以前。入直摠管。從重推考。建陽以東。旣屬摠府句管。則此後更有此等之弊。入直堂郞。當各別重勘。預爲知悉。
정조 6년
又以兵曹言啓曰。今番專經武臣殿講時。不通人員。入直各其直所。能誦後。草記事。命下矣。卽接訓鍊院牒報。則副正安橚。主簿趙宅鎭。連日入直熟讀。今已能誦云矣。敢啓。傳曰。使之替直。
정조 6년
趙時偉。以校正郞廳。以大臣意啓曰。國朝寶鑑編校之役。今已告訖。進書日字。令日官推擇。則今四月二十八日午時。二十九日卯時。來五月初一日午時爲吉云。以何日爲之乎。敢稟。傳曰。以初一日爲之。
정조 6년
李亨元。以兵曹言啓曰。今番專經武臣殿講時。不通人員。入直各其直所。能誦後。草記事。命下矣。卽接都摠府移文。則都事申大坤。連日入直熟讀。今已能誦云矣。敢啓。傳曰。使之替直。
정조 6년
又以兵曹言啓曰。今番專經武臣殿講時。不通人員。入直各其直所。能誦後。草記事。命下矣。卽接守禦廳移文。則前把摠李漢棟。入直熟讀。今旣能誦云矣。敢啓。傳曰。使之替直。
정조 6년
又以訓鍊都監言啓曰。今四月二十五日。禁衛營軍兵試射時。貳極門建陽門銅龍門把守軍。依前以入直訓鍊都監砲手。替把事。自該營。單子。啓下矣。在前如此之時。以弘化門入直軍二十名除出。替代守營矣。今則各處分把。與前有異。弘化門軍三十名。金虎門軍二十名。待標信除出。把摠崔秉敎。哨官金錫彬。旗牌官禹德運率領。與禁衛營將官軍兵。替代分把。而畢試後。還爲替代之意。敢啓。傳曰。知道。
정조 6년
趙時偉。以義禁府言啓曰。時囚罪人曺允彬。以罷黜照律以入。而雖是功臣孫。罷黜則無功議減等之例。不得懸入之意。敢啓。傳曰。知道。
정조 6년
又以義禁府言啓曰。製述官李旭祥。拿囚之意。敢啓。傳曰。捧供以聞。
정조 6년
又以刑曹言啓曰。依下敎。與金在弘。同爲飮酒人金信得處。飮酒委折。在弘外。與他別監誰某及何許人。同飮事狀。嚴加査問。則招內以爲昨日夕陽時。與其所親良人朱弘範韓粲。偶入六曹前路酒家。則別監金在弘。已爲來坐。而亦與渠相親。故四人同坐。連飮三盃後。仍爲各歸。其外勿論別監與他人。無同飮之事云矣。會飮酗酒。俱係禁令。而金信得朱弘範韓粲等。與掖庭所屬。恣意會飮。致有金在弘酗酒闕中之擧。事之可駭。莫此爲甚。所當考律勘處。而旣有捧供以聞之命。上裁。何如。傳曰。知道。招引掖隷。勸飮沈醉。自有當施之律。三漢等。自本曹酌決。
정조 6년
禁府照目。中部都事權儐。矣旣無朝令。而部隷之私自知委。事極可駭。身爲入直之官。不能察飭。其矇然之罪。在所難免。以此照律罪。笞四十收贖。附過還職。私罪。奉敎依允。功議各減一等爲良如敎。
정조 6년
又照目。通津府使曺允彬矣。莫重稅船。不善護送。以致臭載之境。事極可駭。以此照律罪罷黜。私罪。奉敎依允。
정조 6년
又照目。洪州牧使邊得讓。矣漕運事體。何等至重。而四色米之添載。雖曰流來舊例。其因循襲謬之罪。固已可駭兺不喩。監色之潛自贊騎。沙工之兼稱船主。俱難免不能察飭之罪。以此照律罪。杖八十收贖。奪告身三等。私罪。奉敎依允。功議各減一等爲良如敎。
정조 6년
禁府啓目。粘連向前李壽鵬議處云云。以此照律。何如。判付啓。依允。
정조 6년
又啓目。向前吳福謙議處云。以此照律。何如。判付啓。依允。
정조 6년
壬寅四月二十四日卯時。上詣景慕宮。展拜入侍時。行都承旨嚴璹。左承旨徐有防。右承旨李亨元。左副承旨金宇鎭。右副承旨趙鼎鎭。同副承旨李獻慶。記事官趙興鎭李祖承。兼春秋金鳳顯。別兼春秋李集斗。以次隨駕。上具翼善冠衮龍袍。乘輿出賓陽門。由明政門。出月覲門。入日瞻門。詣降輿所。通禮。跪告降輿。上降輿入齋室後。諸臣口傳問安訖。上出齋室。詣板位。通禮。跪告再拜。上再拜訖。詣廟內奉番後。還入齋室。諸臣口傳問安訖。上出齋室。詣乘輿所。通禮。跪告乘輿。上乘輿。出日瞻門入月覲門。上曰。承旨進前。亨元進前。上曰。月覲門簷端罅漏處。後日宮墻修改時。一體修補之意。分付該營。可也。由明政門。入賓陽門。還內。諸臣口傳問安訖。以次退出。
정조 6년
壬寅四月二十四日巳時。上御誠正閣。禮房承旨。二直提學入侍時。二直提學鄭志儉。左承旨徐有防。記事官趙興鎭。記注官金鳳顯。別兼春秋徐龍輔。以次進伏訖。上曰。左副承旨刑曹判書尙衣主簿入侍。左副承旨金宇鎭。刑曹判書徐有隣。尙衣主簿曺允亨進伏。上曰。今日日氣甚和。且今番使行出來時。燕京所送白露紙及各色紙本。甚好故。召卿等。使之書之。卿等。各書一本以進。可也。命分給各色紙。志儉有隣宇鎭允亨。承命或書該字。或草書以進。上曰。曺允亨之筆。已成家者。更無可論。而二直提學之筆劃法字。撲極甚精。固亦可嘉也。仍命宣饌後。命退。諸臣以次退出。
정조 6년
行都承旨嚴璹藥院直。左承旨徐有防病。右承旨趙時偉坐直。左副承旨黃昇源未肅拜。右副承旨李獻慶式暇。同副承旨林錫喆坐直。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
李獻慶啓曰。明日常參經筵。敢稟。傳曰。只晝講。
정조 6년
又傳于趙時偉曰。左副承旨入侍。
정조 6년
傳于李獻慶曰。新除授承旨。牌招察任。
정조 6년
吏曹口傳政事。以柳誼爲洪州牧使。朴載淵爲大靜縣監。
정조 6년
兵曹口傳政事。副司直金宇鎭。
정조 6년
傳于李獻慶曰。洪州牧使留待。
정조 6년
傳于趙時偉曰。風和之時。鎭將不可許久曠官。未差邊將諸窠。皆令該曹。今日內口傳差出。與今日新除諸守令。當日辭朝。仍令留待。
정조 6년
兵曹口傳政事。趙漢商爲彌助項僉使。李漢起爲蛇梁萬戶。
정조 6년
傳于李獻慶曰。未下直守令。皆令當日辭朝。
정조 6년
又傳于李獻慶曰。下直守令邊將。使之明日來待。
정조 6년
李獻慶啓曰。前掌令李鼎揆上疏到院。旣已遞職。所當還爲下送。而係是言事。捧入之意。敢啓。傳曰。知道。
정조 6년
以江華留守。泰安郡大同船護送。狀啓。傳于李獻慶曰。觀此沁留狀聞。前後飭禁何如。則泰安郡兩船隻。有此執頉之擧。紀綱所在。萬萬駭然。在前亦有此等之例乎。令該廳。使之草記。
정조 6년
傳于李獻慶曰。右副承旨入侍。
정조 6년
兵曹參議前望單子入之。趙鼎鎭落點。
정조 6년
承旨前望單子入之。申思運林錫喆落點。
정조 6년
傳于李獻慶曰。新除授承旨。牌招入直。
정조 6년
李獻慶啓曰。新除授左副承旨申思運。前以安東縣監。居下。方在未蕩滌中。何以爲之。敢稟。傳曰。勿施。前望單子入之。
정조 6년
傳于李獻慶曰。向欲收敍而未果矣。傳香之承旨。業已敍用。則封香之獻官。不可以事件之稍異。仍而置之。前獻官尹塾敍用。
정조 6년
趙時偉。以備邊司言啓曰。今日次對。堂上懸病。至於四員之多。揆以事體。殊甚未安。懸病人員。竝卽牌招。以爲進參之地。何如。傳曰。衆所共知實病實故外。竝卽牌招。其中堂上趙㻐之尙不行公。事體所在。誠極未安。令政院。各別申飭。
정조 6년
又以兵曹言啓曰。今番專經武臣殿講時。不通人員。入直各其直所。能誦後。草記事。命下矣。卽接司憲府移文。則監察鄭殷誠。入直熟讀。今已能誦云矣。敢啓。傳曰。使之替直。
정조 6년
又以宣惠廳言啓曰。因江華留守狀啓。傳曰。觀此沁留狀聞。前後飭禁何如。則泰安郡兩船隻。有此執頉之擧。紀綱所在。萬萬駭然。在前亦有此等之例乎。令該廳。使之草記事。命下矣。監色騎船。法意甚嚴。假代以行。尙有禁令。船隻數多之處。間或有分騎之謬例。而近因臭載之滋多。必令每船之各俱。前後申飭。非止一再。則今此泰安兩船之上來。初無監色一人之騎載者。旣無前例。大開後弊。當該守令。令該府。拿問嚴處。且自昨年以後。凡於漕政。飭敎申嚴。而猶有此違法疎虞之弊。不能檢飭之道臣。難免其責。該道道臣。亦爲推考。何如。傳曰。允。本郡纔免遞易之弊。而又有此所犯。事之痛駭。莫甚於此。然當此農節曠官可悶。此爲民也。非爲邑倅也。待秋成拿來事。分付該府。仍令政院。依此奉傳旨。如是處分之後。更有不謹之事。該郡守。奚特拿問而止。竝以此意。嚴飭洪忠監司處。至於不騎船之實監色。令道臣定配。以懲日後。續見畿伯狀聞。延安府之各船。只送一色吏。尤極無狀。此則戶曹所管穀物之故。纔令該曹。考例草記。而自本廳。別關嚴飭黃海監司處。
정조 6년
又以義禁府言啓曰。宣仁門守門將韓益增。其代入番守門將金尙振等。令該府拿問處之事。傳旨。啓下矣。韓益增。今方待命。卽爲拿囚。其代入番守門將金尙振。方在入直云。待其替直。拿囚之意。敢啓。傳曰。知道。
정조 6년
又以義禁府言啓曰。守門將金尙振。拿囚之意。敢啓。傳曰。知道。
정조 6년
禁府啓目。製述官李旭祥。原情云云。傳旨內辭緣。泛稱遲晩。刑推得情。何如。判付啓。咨文撰出。必有謄錄然後。方一可依據畫葫是隱則。何庸製述官爲哉。一院胥足矣。其矣對供。極其放恣。所當嚴加處分。而此等文字之不能成樣。奚獨製述官爲然。所謂知製敎。尙難免貽羞彼人之歎焉。於渠不足深責兺除良。業施除汰之罰。付過放送。此後撰進咨文。復有不致審之事。這這重勘。斷不可已。以此判付內辭意。文移該院。使之各別申飭爲良如敎。
정조 6년
禁府照目。永宗前僉使李壽鵬矣。稅船護送。法意至重。雖尋常致敗之地方官。尙被罷黜之律是白去乙。初不悉心救護。乃於大風大雨之日。冒險發船。終至臭載之境。論其罪狀。合施重勘。以此照律罪杖八十收續。奪告身三等。私罪。奉敎依允。功減一等爲良如敎。
정조 6년
前掌令李鼎揆疏曰。伏以。臣伏奉三月二十一日除旨。以臣爲司憲府掌令。馹召繼降。促令登道。臣聞命震越。罔知攸措。竊伏念。臣以糞土之質。樗櫟之材。學識聞見。豈有一半分可合於論思之職。而冒沒蹲據。歷揚至今者。豈以爲己分之所可堪。而若固有者哉。誠以義分至重。逃遁無路。黽勉承膺。而涓埃蔑效。愧悚恒切。今此見叨之職。尤是臺憲言責之地也。其風裁足以爲百司之儀表。言議足以勵一世之廉恥。然後可以居之。則如臣巽軟。何足以發一言論一事。以激濁而揚淸也哉。況臣受氣甚薄。痰癖成痼。春初還鄕之後。轉輾添劇。委頓床褥。轉側須人。似此病狀。萬無分寸前進之望。玆敢短章哀籲。仰陳私懇。伏乞天地父母。特垂憐察。亟遞臣職。一以存名器之重。一以遂生成之恩焉。臣旣乞免之不暇。何敢贅及他說。而略有所懷。不得不陳。惟聖明垂察焉。臣近見侍從之出宰者。往往以十五朔遞歸。便作瓜秩。臣以爲釀守令貪汚之習。貽生民椎剝之患。其將自此而益甚矣。何者。我朝考課之法。有三年六年之規。此蓋出於大國五年。小國七年之遺意也。今若不問邑之大小。治之難易。侍從之作宰者。一切以十五朔爲限。則雖有龔黃之能。何卓之才。亦何能盡布其所蘊哉。況今勵廉憂民之人。寥寥無聞。剝民肥己之類。比比有之。若使乍往而乍遞。不恒其任。則人皆知匪久當遞。恣行不法。益肆橫斂。守令貪汚之習。生民椎剝之困。將有不可勝言者矣。況且新舊送迎之費。例皆責之於民。而纔過一年。隨遞隨代。則一年之內。例有一次迎送。或有故徑遞則一年之內。必有數三次迎送矣。朝家之置守令。將以爲民。而瓜限甚窄。治理無效。迎送頻煩。靡費不貲。玆法之爲民害。實非細故也。臣愚死罪。以爲漢時倉庫吏之法。雖不可復行。惟當遵用國朝舊制。以嚴其考績黜陟之典。則守令。庶可以展其才。民生亦可以抒其困矣。臣又有一說焉。卽向來尹得成事是已。臣得見本道監司狀本。始知其事實而繼而讀十行綸音。自不覺感淚交逬。噫。嶺之南七十州。其風謠習俗。雖漸不古。若而絃誦醇厖之風。爲國向上之誠。實有如殿下所敎者。不幸三數年來。變怪層生。前有聲海之構誣。今有得成之譸捏。一道衣冠文物之鄕。便經一番繹騷。而道臣之覈奏。極甚明白。殿下之昭晰。不啻丁寧。嶺土人士。孰不感泣而圖報也哉。然而誣人以逆。便是大逆。則彼聲海得成。宜施治逆之律。而尙保首領。偃息自在道臣狀辭中。以得成之繼起。諉之聲海之失律者可謂得止姦之道也。臣愚死罪。以爲姑待用刑之日。聲海得成。論以當律。一例勘斷。則挾撼告訐之習。自此可懲矣。臣無任瞻天祈懇之至。省疏具悉。侍從守令。勿爲數遞事爾言甚是。令該曹稟處。金聲海事。比諸尹得成。不無輕重。而本事則皆是誣人。待用刑當量處矣。近來臺閣。寂無一言。爾能以目下數事敷陳。殊可嘉也。
정조 6년
壬寅四月二十五日戌時。上御誠正閣。右副承旨入侍時。右副承旨趙鼎鎭。記事官趙興鎭。記注官金鳳顯。別兼春秋徐龍輔。以次進伏訖。上曰。校正廳草記。入來乎。鼎鎭曰。姑未入來矣。上曰。今日旣爲留門。則何不請出標信乎。鼎鎭曰。各門旣有仍留之命。故不爲請出矣。上曰。前軍士房承旨。有筵稟定式之事。姑未聞之耶。鼎鎭曰。未及知之矣。上曰。此等事。院吏。事當提聲。而喊默不言。筵稟定奪之事。不爲遵行。極爲駭然。此後。各別申飭。可也。命書前掌令李鼎揆疏批。又命書傳敎曰。承旨前望單子入之。書訖。命退。承史以次退出。
정조 6년
行都承旨嚴璹藥院進。左承旨徐有防病。右承旨趙時偉坐直。左副承旨黃昇源式暇。右副承旨李獻慶坐。同副承旨林錫喆坐直。注書趙興鎭病李祖承病。假注書趙衍德仕直。事變假注書李顯道仕。
정조 6년
上在昌德宮。停常參。晝講。
정조 6년
傳于李獻慶曰。承旨房仍。右承旨爲軍士房承旨
정조 6년
傳于李獻慶曰。右承旨入侍。
정조 6년
傳于李獻慶曰。提調入侍。
정조 6년
傳于趙時偉曰。監印堂上入侍。
정조 6년
林錫喆啓曰。前獻納趙錫穆。縣道上疏到院。今旣遞職。原疏所當還爲下送。而係是言事。捧入之意。敢啓。傳曰。知道。
정조 6년
吏曹口傳政事。以鄭淵淳爲洪州牧使。
정조 6년
假注書望。趙興鎭病。代以李顯道爲假注書。
정조 6년
以全羅監司朴祐源狀啓。三月令進上藥材馬藺花玄胡索。限內不得封進。惶恐待罪事。傳于林錫喆曰。勿待罪事回諭。
정조 6년
又以全羅監司朴祐源狀啓。五月令薦新進上大小麥。限內不得封進。惶恐待罪事。傳于林錫喆曰。勿待罪事回輸。